## Rješenje kojim se društvu Žito d.o.o., Osijek i društvu M San ulaganja d.o.o., Zagreb odobrava objavljivanje ponude za preuzimanje dioničkog društva PPK Valpovo d.d., Valpovo

### NN 100/2009 (19.8.2009.), Rješenje kojim se društvu Žito d.o.o., Osijek i društvu M San ulaganja d.o.o., Zagreb odobrava objavljivanje ponude za preuzimanje dioničkog društva PPK Valpovo d.d., Valpovo

HRVATSKA AGENCIJA ZA NADZOR FINANCIJSKIH USLUGA

2584

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, temeljem Zahtjeva društva Žito d.o.o., Osijek, Đakovština 3 i društva M San ulaganja d.o.o., Zagreb, Slunjska 32, za odobrenje objavljivanja ponude za preuzimanje dioničkog društva PPK Valpovo d.d., Valpovo, Antuna Branka Šimića 27, na sjednici održanoj 30. srpnja 2009. godine, donijela je

RJEŠENJE

1. Društvu Žito d.o.o., Osijek, Đakovština 3 i društvu M San ulaganja d.o.o., Zagreb, Slunjska 32, odobrava se objavljivanje ponude za preuzimanje dioničkog društva PPK Valpovo d.d., Valpovo, Antuna Branka Šimića 27.

2. Ovo Rješenje objavit će se u »Narodnim novinama«.

Obrazloženje

I. Društvo Žito d.o.o., Osijek, Đakovština 3 i društvo M San ulaganja d.o.o., Zagreb, Slunjska 32 (dalje u tekstu: Ponuditelji), podnijeli su Hrvatskoj agenciji za nadzor financijskih usluga (dalje u tekstu: Agencija), 17. srpnja 2009. godine, temeljem odredbe članka 24. stavak 1. članka Zakona o preuzimanju dioničkih društava (dalje u tekstu: Zakon), Zahtjev za odobrenje objavljivanja ponude za preuzimanje dioničkog društva PPK Valpovo d.d., Valpovo, Antuna Branka Šimića 27, ponudu za preuzimanje i isprave iz članka 22. stavak 3. Zakona, a dopunu predmetnog zahtjeva 30. srpnja 2009. godine.

II. PPK Valpovo d.d., Valpovo, Antuna Branka Šimića 27, kao dioničko društvo sa sjedištem u Republici Hrvatskoj čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« broj 88/08, 146/08, 74/09, dalje u tekstu: ZTK) je ciljno društvo, sukladno odredbi članka 2. stavak 1. točka 1. podtočka a) alineja 1. Zakona.

Prema podacima kojima raspolaže Agencija, dionice društva PPK Valpovo d.d., Valpovo, Antuna Branka Šimića 27 (dalje u tekstu: Ciljno društvo), uvrštene su u kotaciju javnih dioničkih društava Zagrebačke burze d.d., Zagreb, 11. srpnja 2003. godine.

Vrijednosni papiri uvršteni u kotaciju javnih dioničkih društava, sukladno odredbi članka 592. stavak 6. ZTK-a, od stupanja na snagu predmetnog zakona 1. siječnja 2009. godine, smatraju se uvrštenim u redovito tržište.

III. Obveza objavljivanja ponude za preuzimanje, nastala je za Ponuditelje, sukladno odredbi članka 9. stavak 1. Zakona, a u vezi s odredbom članka 6. stavak 1. Zakona, 24. lipnja 2009. godine, sklapanjem Ugovora o zajedničkom pothvatu.

Ponuditelji koji temeljem Ugovora o zajedničkom pothvatu sklopljenom 24. lipnja 2009. godine, djeluju zajednički, imatelji su ukupno 168.681 dionica Ciljnog društva, ukupne nominalne vrijednosti 1.686.810,00 kn, što predstavlja 40,36% udjela u temeljnom kapitalu Ciljnog društva i daje 168.681 glasova, odnosno 40,36% glasova od ukupnog broja glasova koje daju dionice Ciljnog društva s pravom glasa.

Prema izjavi Ponuditelja, dostavljenoj uz Zahtjev, osim navedenih stjecanja, isti nisu sklapali druge pravne poslove u cilju stjecanja dionica Ciljnog društva.

IV. Cijena koju se Ponuditelji u ponudi za preuzimanje obvezuju platiti po dionici iznosi 10,00 kuna. Prema podacima dostupnima Agenciji i dokumentaciji priloženoj uz Zahtjev za odobrenje objavljivanja ponude za preuzimanje, najviša cijena po kojoj su Ponuditelji stjecali dionice Ciljnog društva s pravom glasa u razdoblju od jedne godine prije dana nastanke obveze iznosi 1,00 kuna.

Sukladno potvrdi Zagrebačke burze d.d., Zagreb, dostavljenoj uz Zahtjev za odobrenje objavljivanja ponude za preuzimanje, u razdoblju od tri mjeseca od dana nastanka obveze objavljivanja ponude za preuzimanje Ciljnog društva, na Zagrebačkoj burzi nije bilo trgovanja dionicama Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 10,00 kuna po dionici, određena u skladu s odredbom članka 16. stavak 2. i 3. Zakona.

V. Ponuditelji su imatelji ukupno 168.681 redovnih dionica Ciljnog društva, a temeljni kapital Ciljnog društva podijeljen je na 407.790 redovnih dionica.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 239.109 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da su Ponuditelji, radi osiguranja novčane naknade koja je potrebna za plaćanje dionica koje su predmet ponude za preuzimanje, na poseban račun depozitara izdvojili novčana sredstva u korist osoba koje će pohraniti svoje dionice u ponudi za preuzimanje.

VI. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08).

VII. Ponuditelji su uz predmetni zahtjev dostavili tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/09-10/8

Urbroj: 326-111/09-5

Zagreb, 30. srpnja 2009.

Član Uprave
Ivo Šulenta, v. r.

Rješenje, NN 100/2009-2584